ट्रेन की छत पर सवार 15 युवकों की मौत, 14 घायल  
शाहजहांपुर में एक ओवरब्रिज से टकरा जाने पर हिमगिरि एक्सप्रेस की छत पर सवार 15 युवकों की मौत हो गई, जबकि अन्य 14 घायल हो गए।
उत्तर प्रदेश के शाहजहांपुर जिले में एक ओवरब्रिज से टकरा जाने पर हिमगिरि एक्सप्रेस की छत पर सवार 15 युवकों की मौत हो गई, जबकि अन्य 14 घायल हो गए। हालांकि, पुलिस अधीक्षक अखिलेश कुमार के अनुसार हादसे में 12 मौतें हुई हैं। उन्होंने कहा कि छह की मौके पर ही मौत हो गई।   ये युवक भारत-तिब्बत सीमा पुलिस बल (आईटीबीपी) की भर्ती प्रक्रिया में शामिल होकर लौट रहे थे और बरेली में रेलगाड़ी की छत पर चढ़ गए थे।   यह हादसा मंगलवार को शाहजहांपुर के रोजा स्टेशन के पास हुआ। घायलों को जिला अस्पताल में भर्ती कराया गया है।  पुलिस सूत्रों के मुताबिक मरने वालों की संख्या में इजाफा हो सकता है।  भर्ती प्रक्रिया से लौटे अभ्यर्थियों ने घटना के बाद तोड़फोड़ कर रेलगाड़ी की एक बोगी को आग लगा दी। आग दो अन्य बोगियों में भी फैल गई। रेलवे अधिकारियों का कहना है कि आगजनी और तोड़फोड़ से पहले ही इन बोगियों में सवार यात्रियों को बाहर निकालकर सुरक्षित जगह पर पहुंचा दिया गया। हालात सामान्य होने पर जल्द ही उन्हें उनके गंतव्य तक पहुंचाया जाएगा।  उत्तर प्रदेश के विशेष पुलिस महानिदेशक (कानून एवं व्यवस्था) बृजलाल ने संवाददाताओं को बताया कि रेल की बोगियों में लगाई गई आग बुझा ली गई है। फिलहाल हालात पूरी तरह काबू में हैं। मौके पर रेलवे पुलिस के अलावा बड़ी संख्या में स्थानीय पुलिसकर्मियों को तैनात किया गया है। उन्होंने कहा कि रेलगाड़ी की छत पर बड़ी संख्या में सवार अभ्यर्थी ओवरब्रिज से टकराकर हादसे का शिकार हो गए। उन्होंने बताया कि विभिन्न राज्यों के अभ्यर्थी बरेली में मंगलवार को आईटीबीपी की भर्ती प्रक्रिया में शामिल होकर घर लौट रहे थे।   राज्य सरकार का कहना है कि भर्ती प्रक्रिया के मद्देनजर आईटीबीपी की तरफ से बरेली में पर्याप्त इंतजाम नहीं किए गए थे। बृजलाल ने कहा कि आईटीबीपी अधिकारियों ने भर्ती प्रक्रिया में लाखों अभ्यर्थियों के पहुंचने के बारे में न तो बरेली जिला प्रशासन को सूचित किया और न ही पुलिस महानिदेशक कार्यालय को, जिस कारण यह समस्या उत्पन्न हुई। उन्होंने कहा कि अन्य अभ्यर्थियों को वापस लाने के इंतजाम किए गए हैं।  लखनऊ रेलवे के वरिष्ठ उपमंडल प्रबंधक (आपरेशंस) विकास चौबे ने संवाददाताओं से कहा कि शाहजहांपुर में मौजूद अभ्यर्थियों को वापस लाने के लिए एक विशेष रेलगाड़ी यहां भेजी गई है।